**Dôvodová správa**

**Všeobecná časť**

Podľa § 3 ods. 2 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov vláda Slovenskej republiky ustanovila nariadením vlády Slovenskej republiky č. 114/2017 Z. z. štátnozamestnanecké miesta, na ktorých môže štátnu službu vykonávať len štátny občan Slovenskej republiky.

Účelom navrhovanej novelizácie je vypustenie odborov štátnej služby „Investície“ a „Informatizácia“ z § 1 písm. a) nariadenia vlády č. 114/2017 Z. z., ktorým sa ustanovujú štátnozamestnanecké miesta, na ktorých môže štátnu službu vykonávať len štátny občan Slovenskej republiky. Štátnu službu na štátnozamestnaneckých miestach v uvedených odboroch štátnej služby tak budú môcť vykonávať nielen občania Slovenskej republiky. K predmetnej zmene dochádza na základe prehodnotenia týchto pozícii vo vzťahu k podmienke podľa § 3 ods. 1 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov.

Požiadavka vychádza z potrieb praxe, ktorá sa od čias zaradenia odborov štátnej služby „Investície“ a „Informatizácia“ vyvíja. V súčasnosti je mimoriadne komplikované plniť úlohy štátnej správy vo vymedzených odboroch výhradne prostredníctvom občanov Slovenskej republiky z dôvodu nedostatku kvalifikovaných záujemcov o pôsobenie v štátnej službe v tejto oblasti. Taktiež najmä oblasť informatizácie smeruje k internacionalizácii, zlepšeniu medzinárodnej spolupráce a začlenení sa do širšieho európskeho kultúrneho kontextu, preto limitovanie možností zamestnávania zamestnancov tohto odboru by mohlo byť brzdou v jeho prirodzenom vývoji.

Čo sa týka ochrany citlivých údajov, táto je zabezpečená prostredníctvom rôznych mechanizmov, napr. v rámci kritickej infraštruktúry je to inštitút určenia osoby oprávnenej na oboznamovanie sa s citlivou informáciou. Na štátnozamestnaneckom mieste vyžadujúcom oprávnenie na oboznamovanie sa s utajovanými skutočnosťami bude môcť štátnu službu naďalej vykonávať výlučne štátny občan Slovenskej republiky. V rámci odboru štátnej služby „Investície“ v konečnom dôsledku nebolo identifikované žiadne potencionálne riziko vyplývajúce z možnosti, že by tu plnil úlohy štátnej správy občan iného štátu ako Slovenskej republiky.

Prijatie návrhu nariadenia vlády nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako i s právom Európskej únie.